2021. aasta algus on toonud kaasa mitmeid muudatusi Rootsi maksusüsteemis. Samuti pikendati COVID-19 tõttu raskustesse sattunud
ettevõtetele mõeldud toetuse tähtaegu.
Ettevõtte tulumaksu määr langes veelgi
Alates 1. jaanuarist 2021 on tulumaksu määr 20,6 %. Rootsi Riigikogu võttis 2018. aastal vastu otsuse langetada järk-järgult ettevõtete tulumaksu. Ajavahemikul 01.01.2019-31.12.2020 oli tulumaksu määr 21,4%, kuni 31. detsembrini aastal 2018 aga 22%,.
Ettevõtte prognoositava tulumaksu andmete muutmine
Ettevõtte 2021. aasta prognoositav tulumaks tasutakse ettevõtte maksukontole alates 2021. aasta veebruarist kuni 2022. aasta jaanuarini. Andmeid käesoleva aasta tulumaksu kohta sai esitada kuni 30. novembrini 2020. Kui andmed jäid esitamata, siis koostab maksuamet graafiku tulumaksu maksmise kohta, võttes aluseks 2019. aastal deklareeritud andmed. Käesoleva aasta andmeid saab muuta jooksvalt kogu aasta vältel, kui soov või vajadus tekib.
Samuti saab ettemakstud tulumaksu osas teha tagasiulatuvalt muudatusi eelmise majandusaasta kohta kuni kuus kuud pärast majandusaasta lõppu. Nii on võimalus enammakstud tulumaks kiiremini tagasi saada.
ROT/ RUT maksusoodustuse piirmäära tõstmine
Alates 1. jaanuarist 2021, tõsteti ROT/ RUT maksusoodustuse ühist piirmäära 50 000 SEK-ilt 75 000 SEK-ini ühe inimese kohta aastas. Sellest summast tohib ROT maksusoodustus olla maksimaalselt 50 000 SEK-i. Antud maksusoodustust võib kasutada, kui ettevõte osutab teenuseid eraisikutele.
ROT maksusoodustus kehtib eraisikutele kinnisvara renoveerimis- või remonditööde osutamisel. RUT maksusoodustust saab kasutada, kui eraisikutele osutatakse IT-teenuseid, koristus- ja aiatöid või kodutehnika parandustöid.
FORA kindlustusega seotud aruandluse esitamine
Hiljemalt 31. jaanuariks 2021, peavad kõik FORA kindlustusega lepingu sõlminud ettevõtted esitama töötajate 2020. aasta palgaandmed.
Samuti tuleb igal aastal esitada käesoleva aasta prognoositavad palgaandmed ja lisada juurde uued töötajad.
Andmeid saab elektrooniliselt esitada ja muuta FORA kodulehel.
Toetus ettevõtetele, kelle käive on langenud seoses COVID-19ga
Toetus on mõeldud kõigile Rootsi ettevõtetele, kellel on F-maksuregistreering. Seda on võimalik taotleda Rootsi maksuametis erinevate perioodide kohta nendel ettevõtetel, kelle käive võrreldes 2019. aasta sama perioodiga on langenud 30-50%. Toetusi ei maksta rahalises vormis, vaid ettevõtte maksukonto krediteeritakse määratud summa piires.
Hetkel on teada, et toetuste saamise perioodi on pikendatud ning taotlust on võimalik esitada ka ajavahemike november-detsember 2020 ja jaanuar-veebruar 2021 eest. Toetuse saamiseks tuleb esitada avaldus Rootsi maksuametisse.